L 258/118
SL
Uradni list Evropske unije
5.10.2022
Digitalizacija, kibernetska varnost, varstvo podatkov 56.
priznava, da je izbruh pandemije covida-19 pospešil že obstoječi trend poenostavitve in digitalizacije komunikacijskih orodij in upravnih postopkov, kot je uporaba finančnih krogov brez papirja; meni, da bi morale preizkušene izboljšave, uvedene od marca 2020, postati strukturne in se ohraniti tudi po pandemiji;
57.
ugotavlja, da je proračun za informacijsko tehnologijo v letu 2020 znašal 7 500 000 EUR, torej se je v primerjavi s z letom 2019, ko je znašal 4 900 000 EUR, povečal za 53 %, predvsem zaradi neporabljenih sredstev, prerazporejenih iz drugih proračunskih vrstic, da bi dodatno odpravili zaostanke na področju informacijske tehnologije; opozarja, da proračunske prerazporeditve ne morejo nadomestiti potrebnega strukturnega financiranja storitev informacijske tehnologije;
58.
ugotavlja, da je odbor do konca leta 2020 priskrbel prenosne osebne računalnike vsem uslužbencem, na zahtevo pa še visokokakovostne slušalke, v skupnem znesku 322 462 EUR; je seznanjen s tem, da je odbor januarja 2021 na podlagi zahtev upravičenih uslužbencev sprejel sklep o plačilu pavšalnega zneska za kritje izrednih stroškov, povezanih z obveznim delom na daljavo (563 zahtev v skupnem znesku 107 271 EUR);
59.
pozdravlja konkretne rezultate v zvezi s kibernetsko varnostjo, določene v digitalni strategiji odbora; pozdravlja, da informacijska varnost odbora temelji na tesnem sodelovanju s skupino za odzivanje na računalniške grožnje za evropske institucije, organe in agencije (CERT-EU);
60.
čestita odboru za znatno izboljšanje portala za člane, orodja Phoenix in orodja za upravljanje poteka dela z dokumenti Adonis ter za napredek, ki ga je dosegel v zvezi s hibridnim okoljem v oblaku kot zadnjim sestavnim delom digitalnega delovnega okolja; ugotavlja, da je bil razdelek za člane na intranetnem mestu odbora v celoti prenovljen, tako da zdaj ponuja „vse na enem mestu“; pozdravlja uporabo kvalificiranega elektronskega podpisa za elektronsko podpisovanje ter drugih orodij za opravljanje dela na daljavo in digitalnih orodij;
61.
ugotavlja, da je v zadnjih letih notranja revizija v odboru skoraj v celoti temeljila na analizi in ocenjevanju pravilnosti postopkov in procesov ter v manjši meri na reviziji transakcij; poziva k pripravi posebnega načrta za spodbujanje notranjega revidiranja na daljavo ali digitalnega notranjega revidiranja v odboru; ugotavlja, da je odbor na zahtevo Evropskega nadzornika za varstvo podatkov evidentiral prenose osebnih podatkov v tretje države in ugotovil, da to ni vplivalo na dejavnosti; je seznanjen, da se je odbor pridružil medinstitucionalni okvirni pogodbi z Microsoftom in da s to družbo nima več sklenjenih ločenih individualnih licenčnih pogodb; spodbuja odbor, naj da prednost odprtokodnim tehnologijam, da bo ohranil nadzor nad svojimi tehničnimi sistemi, preprečil vezanost na ponudnika, zagotovil strožje zaščitne ukrepe za zasebnost in varstvo podatkov uporabnikov ter povečal varnost in preglednost za javnost;
Stavbe in varnost 62.
se zaveda, da odbor in Odbor regij izvajata svojo dolgoročno nepremičninsko strategijo, ki se osredotoča na geografsko koncentracijo in reorganizacijo dodeljenih pisarniških prostorov; ugotavlja, da je pristojna delovna skupina menila, da je nujno potrebna dodatna stavba za približno 200 ljudi, da bi lahko ustvarili dobre delovne razmere; ugotavlja, da sta se na podlagi te analize odbor in Odbor regij pogajala o prevzemu najemne pogodbe za stavbo B100 od Evropske službe za zunanje delovanje ter da sta njuni predsedstvi v zadnjem četrtletju leta 2020 odobrili osnutek upravnega sporazuma; se zaveda, da je pandemija covida-19 povzročila zamudo v procesu;
63.
pozdravlja izboljšave na ključnih področjih nepremičninske strategije, in sicer prenovo obstoječih stavb, da bi ustvarili bolj zdrave delovne prostore, usklajene z ergonomskimi standardi, povečali varnost, zmanjšali porabo električne energije in zagotovili skladnost z okoljskimi obveznostmi;
64.
ugotavlja, da se po prevzemu stavbe B100 septembra 2021 izvajajo preskusi in odstranjevanje azbesta; poziva odbor in Odbor regij, naj redno spremljata razmere v tej stavbi in o tem ves čas obveščata uslužbence; opominja na svojo resolucijo z dne 20. oktobra 2021 s priporočili Komisiji o varstvu delavcev pred azbestom (5);
(5) Sprejeta besedila, P9_TA(2021)0427.